Жале Инан чачсь 1914 иестэ даволковонь 1 чистэ Оганонь Азизэнь археологиянь музеенть прявтонь семиясо. Тейтерезэ тусь тетянь пильгень челькска ды теевсь истя жо археологзеекс. 1934 иестэ Жале Инан прядызе тейтерень куншкань школанзо ды тусь тонавтнеме университетс, косо васня тонавтнесь медицинанть, сестэ Турциясо эзть ульне археологиянь кафедра. 1935 иестэ сонензэ максть стипендия, кона максь тензэ ардомс тонавтнеме Берлин ошов Германонь археологиянь институтс. Тонавтнесь классикань археологиянть истя жо Мюнхен ошсояк, 1943 иень эйзюрковсто идизе докторонь диссертациянть «Kunstgeschichtliche Untersuchung der Opferhandlung auf römischen Münzen» Герхардонь Роденвальдэнь профессоронть ведямонть алдо. Секе 1943 иестэ сон велявтсь Турцияв, косо теевсь Стамбулонь университетэнть кезэрень историянь ды нумизматиканть кафедрань лездыцякс. 1944 иестэ сон лись мирденень Мустафонь Инанонь инженерэнть вакс, кона мейле карми Стамбулонь технической университетэнть профессорокс. 1947 иестэ сон тееви лездыцякс Арифэнь Мюфидэнь Манселень, классической археологиянь васенце туркань профессоронть. Сонзэ марто вейсэ ульнесь сокарямсо.